Sklep I R 173/2010
Datum: 2011-01-20T01:00:00.000+01:00
ecli: ECLI:SI:VSRS:2011:I.R.173.2010
sodisce: Vrhovno sodišče
oddelek: Civilni oddelek
podrocje: CIVILNO PROCESNO PRAVO
institut: določitev krajevne pristojnosti po višjem sodišču - delegacija pristojnosti iz tehtnih razlogov - objektivna nepristranskost - sodnik pristojnega sodišča kot stranka v postopku

## Jedro

Dejstvo, da je stranka postopka sodnica stvarno in krajevno pristojnega sodišča za odločanje, je tehten razlog za prenos pristojnosti.

## Izrek

Za odločanje v tej zadevi se določi Okrajno sodišče na Ptuju.

## Obrazložitev

1. V tem postopku pred Okrajnim sodiščem v Mariboru je slednje na podlagi določbe 67. člena Zakona o pravdnem postopku (ZPP) predlagalo delegacijo pristojnosti, ker toženka opravlja funkcijo sodnice na sodišču, ki odloča v sporu.

2. Predlog je utemeljen.

3. Po določbi 67. člena ZPP lahko Vrhovno sodišče na predlog pristojnega sodišča (ali stranke) določi drugo stvarno pristojno sodišča, da postopa v zadevi, če je očitno, da se bo tako laže opravil postopek, ali če so za to drugi tehtni razlogi. Dejstvo, da je stranka postopka sodnica sicer stvarno in krajevno pristojnega sodišča za odločanje, je tehten razlog za prenos pristojnosti v pomenu citirane zakonske določbe, saj bi ta okoliščina utegnila pri nasprotni stranki vzbuditi vtis pristranskosti, hkrati pa bi mogla negativno vplivati tudi na percepcijo javnosti o nevtralnosti in s tem objektivni nepristranskosti odločanja v postopku pred sodiščem, v katerem je kot stranka udeležena sodnica sicer stvarno in krajevno pristojnega sodišča. Zato je Vrhovno sodišče predlogu ugodilo in za odločanje v tej zadevi določilo Okrajno sodišče na Ptuju.